แรงขายทำกำไรฉุดน้ำมันดิบปิดปรับตัวลง
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (21 มิ.ย.) เนื่องจากนักลงทุนเทขายทำกำไรหลังจากสัญญาน้ำมันพุ่งขึ้นติดต่อกัน 2 วันทำการก่อนหน้านี้ นอกจากนี้ นักลงทุนยังคงวิตกกังวลเกี่ยวกับการลงประชามติในอังกฤษในวันพฤหัสบดีนี้ เพื่อชี้ชะตาว่าชาวอังกฤษจะเลือกอยู่ในสหภาพยุโรปต่อไปหรือไม่
22 มิ.ย. 2559

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนก.ค.ลดลง 52 เซนต์ หรือ 1.1% ปิด (21 มิ.ย.) ที่ 48.85 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนส.ค.ลดลง 3 เซนต์ หรือ 0.1% ปิดที่ 50.62 ดอลลาร์/บาร์เรล
นักลงทุนเทขายทำกำไรหลังจากสัญญาน้ำมันพุ่งขึ้นติดต่อกัน 2 วันทำการก่อนหน้านี้ นอกจากนี้ นักลงทุนซื้อขายอย่างระมัดระวัง ก่อนที่การลงประชามติที่อังกฤษเกี่ยวกับการถอนตัวจากสหภาพยุโรป (Brexit) จะมีขึ้นในวันพฤหัสบดีนี้
รายงานระบุว่า การที่รัฐบาลไนจีเรีย และกลุ่มกบฎสามารถบรรลุข้อตกลงหยุดยิงเป็นเวลา 1 เดือน ก็ได้เป็นปัจจัยกดดันราคาน้ำมัน นอกจากนี้ การที่ผู้ผลิตน้ำมันของสหรัฐเตรียมกลับมาผลิตน้ำมันอีกครั้งหนึ่ง หลังจากราคาดีดตัวขึ้นอย่างมากก่อนหน้านี้ ก็ได้ทำให้นักลงทุนกลับมาวิตกต่อภาวะน้ำมันล้นตลาด ขณะที่นักลงทุนจับตาดูรายงานสต็อกน้ำมันรายสัปดาห์จากสำนักงานสารสนเทศด้านพลังงานสหรัฐ (EIA) ในวันนี้ เวลา 21.30 น.ตามเวลาไทย